Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi rehuseosten pitämisestä kaupan annetun direktiivin 79/373/ETY ja rehuaineiden liikkuvuudesta annetun direktiivin 96/25/EY muuttamisesta"



Virallinen lehti nro C 101 , 12/04/1999 s. 0089 - 0090



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi rehuseosten pitämisestä kaupan annetun direktiivin 79/373/ETY ja rehuaineiden liikkuvuudesta annetun direktiivin 96/25/EY muuttamisesta" () (1999/C 101/19) Neuvosto päätti 29. lokakuuta 1998 Euroopan yhteisön perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 8. tammikuuta 1998. Esittelijä oli José Bento Gonçalves. Talous- ja sosiaalikomitea hyväksyi 27. 28. tammikuuta 1999 pitämässään 360. täysistunnossa (tammikuun 28. päivän kokouksessa) seuraavan lausunnon. Äänestyksessä annettiin 53 ääntä puolesta ja 6 vastaan 3:n pidättyessä äänestämästä. 1. Johdanto 1.1. Ehdotuksen tausta ja oikeusperusta 1.1.1. Ehdotuksen tausta Yleinen tavoite: Ehdotuksen yleisenä tavoitteena on laajentaa sovelluskenttää rehuaineiden liikkuvuuteen ja käyttöön, jotta voidaan luoda olosuhteet sen varmistamiseksi, että ne ovat "laadultaan terveellisiä, aitoja ja kauppakelpoisia" ja etteivät ne aiheuta vaaraa ihmisten tai eläinten terveydelle tai ympäristölle. Tätä varten direktiivin 96/25/EY soveltamisalaa laajennetaan siten, että jäsenvaltiot voivat luoda neuvoston direktiivin 95/53/EY mukaisesti rehuaineiden liikkuvuuteen ja niiden käyttöön rehuseosten valmistuksessa liittyvät virallisen valvonnan menettelyt. Lisäksi siihen sisällytetään jakelijat, jotka välittävät raaka-aineita sekä tuottajat, jotka tuottavat ja käyttävät niitä suoraan tiloillaan. 1.1.2. Oikeusperusta Ehdotuksen oikeusperusta on perustamissopimuksen 100 a artikla. 2. Ehdotuksen pääsisältö 2.1. Ehdotuksella muutetaan rehuseosten kaupan pitämisestä annettua neuvoston direktiiviä 79/373/ETY ja rehuaineiden liikkuvuudesta annettua direktiiviä 96/25/EY. 2.1.1. Kun direktiiviä 96/25/EY muutetaan, se kattaa juridisesti rehuaineiden liikkeelle laskemisen ja käytön. Näin siihen sisällytetään rehuaineiden tuottajat, kuljettajat, kauppiaat, rehuseosten valmistajat sekä kasvattajat riippumatta siitä, käyttävätkö he valmiita rehuseoksia vai rehuaineita sellaisenaan. 2.1.2. Direktiivissä ei käsitellä eläimille tarkoitettuja lääkkeitä eikä rehujen lisäaineita. 3. Yleistä 3.1. TSK pitää ehdotettuja muutoksia myönteisinä, sillä ne merkitsevät askelta eteenpäin aiemmin asetettujen tavoitteiden suuntaan. Komitea on myös sitä mieltä, että näillä muutoksilla luodaan olosuhteet, jotka helpottavat rehuaineiden seurantaa alkulähteiltä aina loppukäyttäjille saakka. Tämä on erityisen tärkeää, kun kyseessä ovat aineet, jotka saattavat vaarantaa kansanterveyttä. 3.2. TSK on kuitenkin sitä mieltä, että tietyillä aloilla on edettävä vielä pidemmälle, jotta voidaan palauttaa kuluttajien luottamus eläinperäisiin tuotteisiin, etenkin naudanlihaan. Komitea pitää erityisen tarpeellisena, että "laadultaan terveellisten, aitojen ja kauppakelpoisten" aineiden selkeäksi määrittämiseksi annetaan objektiiviset, ja yhteisönlaajuisesti yhdenmukaiset tekniset arviointiperusteet. 3.3. TSK on lisäksi sitä mieltä, että jäsenvaltioiden tulee hyväksyä verotuksellisia toimenpiteitä, joilla taataan direktiivin 96/25/EY täydellinen soveltaminen, kun kyseessä on kiellettyjen raaka-aineiden liikkuvuus ja käyttö. Näin parannetaan rehutuotannon imagoa ja vahvistetaan kuluttajien luottamusta. 3.3.1. Koska jäsenvaltiot suorittavat valvonnan, komission tulee täsmentää, mitä se tarkoittaa sillä, että rehut eivät saa aiheuttaa mitään vaaraa ympäristölle. 4. Erityistä 4.1. Direktiivi 79/373/ETY 4.1.1. Ehdotuksen 1 artiklan 1 kohta 5 artiklan 1 kohdan k alakohdan tavoitteena on, että tuotantolaitoksilta vaaditaan virallinen hyväksyminen tai rekisterinumero. Merkintä tulee pakolliseksi 1. huhtikuuta 2001 lähtien. 4.1.2. Ehdotuksen 1 artiklan 4 kohta Muutos velvoittaa jäsenvaltiot sisällyttämään lainsäädäntöönsä komission laatiman lopullisen luettelon. 4.2. Direktiivi 96/25/EY 4.2.1. Ehdotuksen 2 artiklan 1 ja 2 kohta Direktiivin otsikkoa muutetaan siten, että siihen lisätään sana "käyttö", jolloin se kattaa juridisesti sekä rehuaineiden liikkuvuuden että käytön. 4.2.2. Ehdotuksen 2 artiklan 3 kohta Tällä muutoksella annetaan oikeudellinen kehys rehuaineiden käytölle niin, ettei ympäristölle aiheudu vaaraa. 4.2.3. Ehdotuksen 2 artiklan 4 kohdan g alakohta Ehdotetaan, että direktiivin 96/25/EY 5 artiklan 1 kohdan g alakohdassa velvoitetaan lihajauhoa tuottavat tai kaupan pitävät laitokset antamaan pakkauksessa, etiketissä tai muussa yrityksen ja käytettyjen aineiden tunnistusvälineessä erityisesti seuraavat tiedot: tuottajalaitoksen nimi tai toiminimi sekä osoite tai kotipaikka, hyväksyntänumero sekä erän viitenumero tai mikä tahansa muu merkintä, jonka avulla aines voidaan jäljittää. 4.2.3.1. Saman kohdan h alakohta Ehdotuksessa tarkoitetaan rehuntuottajia, jotka eivät sisälly g alakohtaan. 4.2.4. Ehdotuksen 5 artikla a) Tekninen muutos. b) Tämä alakohta on jaettu b ja c alakohtaan. Tavoitteena on vahvistaa sellaisten rehuaineiden luettelo, joiden liikkeelle laskeminen ja käyttö on kielletty. c) Alakohdan tarkoituksena on, että hyväksytään liitteen ja b alakohdassa mainitun luettelon uudet muutokset, jotka johtuvat tieteen ja tekniikan kehityksestä. 4.2.5. Ehdotuksen 3 ja 4 artikla Muutoksista ei ole kommentoitavaa. 5. Päätelmät 5.1. TSK:n mielestä käsiteltävänä olevat muutosehdotukset direktiiveihin ovat välttämättömiä, jotta voidaan parantaa raaka-aineiden seurantaa alkulähteiltä aina loppukäyttäjälle asti. Niitä tarvitaan myös tuottajien tiloillaan suoraan tuottamien ja käyttämien raaka-aineiden laatuvaatimusten lisäämiseksi. 5.2. TSK on kuitenkin sitä mieltä, että muutokset eivät ole riittäviä terveydensuojelun tavoitteen saavuttamiseksi eivätkä kuluttajien luottamuksen palauttamiseksi erityisesti naudanlihaan. Komitea tukee esimerkiksi yleistä nisäkkäiden lihan ja luujauhon käyttökieltoa eläinrehussa. Lisäksi maanviljelijöiden on saatava täsmällinen tieto kaikista ostamansa rehun ainesosista. Komitean mukaan etusijalla ovatkin muut aloitteet, joilla pyritään erityisesti luomaan raaka-aineille objektiiviset laatukriteerit, joilla on varma tekninen perusta ja jotka ovat yhdenmukaiset eri jäsenvaltioissa. 5.3. Komitean mielestä on lisäksi tarpeen tarkentaa, mitä "käytöllä" tarkoitetaan. Muutoin ei ole selvää, mitä toimia jäsenvaltioiden tulee toteuttaa käytön valvomiseksi maatiloilla. Asia on selvitettävä ja tarkennettava direktiivin muutosprosessin yhteydessä. Bryssel 28. tammikuuta 1999. Talous- ja sosiaalikomitean puheenjohtaja Beatrice RANGONI MACHIAVELLI () EYVL C 261, 19.8.1998, s. 3.